สังคมข่าวหุ้น
วานนี้ “ต่างชาติ-พร็อพ” กวาดหุ้นเข้าพอร์ตเฉียด 5 พันลบ. ดัน SET พลิกปิดบวกที่ 1,691.41 จุด +0.29 จุด (+0.02%) มูลค่าซื้อขาย 80,560.62 ลบ.
วานนี้ “ต่างชาติ-พร็อพ” กวาดหุ้นเข้าพอร์ตเฉียด 5 พันลบ. ดัน SET พลิกปิดบวกที่ 1,691.41 จุด +0.29 จุด (+0.02%) มูลค่าซื้อขาย 80,560.62 ลบ.
10 ม.ค. 2566

วานนี้ (10 ม.ค.) “ต่างชาติ-พร็อพ” กวาดหุ้นเข้าพอร์ตเฉียด 5 พันล้านบาท ดัน SET พลิกปิดบวกที่ 1,691.41 จุด เพิ่มขึ้น 0.29 จุด (+0.02%) มูลค่าการซื้อขาย 80,560.62 ล้านบาท การซื้อขายหุ้นวานนี้ ดัชนีเคลื่อนไหวในแดนลบเป็นส่วนใหญ่ ก่อนพลิกกลับมาปิดบวกได้เล็กน้อย โดยทำระดับสูงสุด 1,695.53 จุด และระดับต่ำสุด 1,684.90 จุด
นักวิเคราะห์ฯ เผยตลาดหุ้นไทยวานนี้บวกได้เล็กน้อยหลังแกว่งในแดนลบตลอดทั้งวัน เป็นผลจากการสลับกลุ่มเล่นเข้ามาในกลุ่มปิโตรเคมี รวมถึงแรงซื้อหุ้นกลุ่มแบงก์-พลังงานต้นน้ำเข้ามาเสริม สลับแรงขายกลุ่มค้าปลีก-ไฟแนนซ์ ส่วนตลาดหุ้นเอเชียส่วนใหญ่แกว่งลบ แนวโน้มวันนี้ไซด์เวย์รอตัวเลขเงินเฟ้อสหรัฐฯ อัพไซด์เริ่มจำกัด ให้แนวต้าน 1,695-1,700 จุด แนวรับ 1,680-1,685 จุด
ตลาดหลักทรัพย์ฯเผยสถิติปี 2565 หุ้นกลุ่มบริการ, เทคโนโลยี, ทรัพยากร และอสังหาฯ หนุนดัชนี SET ปิดที่ 1,668.66 จุด เพิ่มขึ้น 0.7%จากปีก่อน มูลค่าซื้อขายเฉลี่ยวันละ 76,773 ล้านบาท นักลงทุนต่างชาติซื้อสุทธิ 1.97 แสนล้านบาท ทำนิวไฮรอบ 30 ปี (2535-2565) ส่วนมูลค่าการเสนอขายในหุ้น IPO อยู่ที่ 1.28 แสนล้านบาท สูงที่สุดในอาเซียน และเป็นอันดับ 4 ในเอเชีย
ดัชนีความเชื่อมั่นนักลงทุนเดือน ธ.ค.ยังคงอยู่ในเกณฑ์ร้อนแรง โดยดัชนีความเชื่อมั่นกลุ่มนักลงทุนบุคคลเพิ่มขึ้น 17.6% และกลุ่มนักลงทุนต่างประเทศลดลง 10.7% อยู่ในระดับ “ร้อนแรง” ส่วนกลุ่ม บล. ลดลง 40.0% และกองทุนลดลง 18.4% “ทรงตัว” ขณะที่หุ้นหมวดพาณิชย์น่าสนใจมากสุด หุ้นกลุ่มเหล็กไม่น่าสนใจมากสุด นักลงทุนคาดหวังปัจจัยหนุนจากภาคท่องเที่ยว และผลประกอบการ บจ. ขณะที่ปัจจัยฉุดคือความขัดแย้งระหว่างประเทศและการประกาศเก็บภาษีขายหุ้น
วานนี้หุ้น ITC บวก 4.63% หลัง “ไอ-เทล คอร์ปอเรชั่น-ITC” ปิดสมุดทะเบียนผู้ถือหุ้น หาต้นเหตุกดหุ้นต่ำจอง พบ “สารัชถ์ รัตนาวะดี” กระโดดเข้าถือหุ้นใหญ่อันดับสี่ จำนวน 20 ล้านหุ้น 0.67% แทนขาใหญ่ “พงศ์ศักดิ์ ธรรมธัชอารี” ขายออก 7.4 ล้านหุ้น เหลือ 0.42% “สุระ คณิตทวีกุล” ขาย 1.5 ล้านหุ้น เหลือ 0.45% ส่วนสถาบันต่างประเทศ CITIBANK NOMINEES SINGAPORE เข้ามาถือ 48 ล้านหุ้น 1.60% แทน Credit Suisse (Singapore) เคยถือ 125 ล้านหุ้น The Hongkong and Shanghai Banking Corporation เคยถือ 87.8 ล้านหุ้น หายไป
วานนี้ที่ประชุม กสทช. ได้มีมติเห็นชอบผลการตรวจสอบคุณสมบัติ ประสบการณ์ และความสามารถทางด้านการเงินของผู้ขอรับอนุญาตสิทธิในการเข้าใช้วงโคจรดาวเทียมในลักษณะจัดชุด (package) เพื่อเป็นผู้เข้าร่วมการคัดเลือก จำนวน 3 ราย ได้แก่ บริษัท สเปซ เทค อินโนเวชั่น จำกัด, บริษัท โทรคมนาคมแห่งชาติ จำกัด (มหาชน) และบริษัท พร้อม เทคนิคคอล เซอร์วิสเซส จำกัด ทำให้ทั้ง 3 บริษัท มีสิทธิที่จะเข้าร่วมประมูลในวันที่ 15 ม.ค. 2566 โดยจะมีการประมูลสาธิต (mock auction) ให้ผู้เข้าร่วมประมูลในวันที่ 14 ม.ค. 2566 ที่ สำนักงาน กสทช.
บริษัท โรงพยาบาล อินเตอร์เมดิคัล แคร์ แอนด์ แล็บ จำกัด (มหาชน) หรือ IMH ทุ่มงบ 998.41 ล้านบาท ปิดดีลซื้อหุ้น 90.77% ในโรงพยาบาล มเหสักข์ ซึ่งเป็นโรงพยาบาลชื่อดังย่านสีลม จ่อจัดกระบวนทัพใหม่ปรับโครงสร้างเปิดรับต่างชาติ และ Expat Health Insurance คาดเพิ่มรายได้ให้กับกลุ่ม IMH กว่า 400 ล้านบาทในปี 2566 ตั้งขุนพลใหม่เสริมทัพ “นพ.สุขุม กาญจนพิมาย” และ “นายบุณยฤทธิ์ กัลยาณมิตร” นั่งกรรมการบริษัท พร้อมให้โบนัสผู้ถือหุ้น แจกฟรี IMH-W1 ในอัตรา 4:1 ด้าน “ทรีนีตี้” มองจะช่วยทำให้มีประสิทธิภาพในการรับคนไข้เพิ่มกว่าเท่าตัว เล็งปรับประมาณการกำไรปี 2566 ขึ้น แนะนำซื้อ ให้ราคาเป้าหมาย 18.30 บาทต่อหุ้น